《题黄山送别图》
宋代·焦焕炎

我家黄山隅，不识黄山面。
不自到黄山，见图如不见。
如何黄山客，又别黄山去。
落日晚烟昏，黄山在何处。
黄山有汤泉，可以洗涤尘世缘。
黄山有瑶草，可以饵之长不老。
黄山有神丹，得之可以超尘寰。
胡为别却黄山去，只把生绡写空翠。

作者简介：焦焕炎，字晦甫。炳炎弟。理宗绍定二年（一二二九）武举进士。累官知镇江府。事见《至元嘉禾志》卷一三。